C 390/5

Oznámenie vlády Poľskej republiky týkajúce sa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov

(2021/C 390/05)

Oznámenie o podaní žiadosti o udelenie koncesie na vyhľadávanie, prieskum a ťažbu metánu obsiahnutého v ložiskách čierneho uhlia

ODDIEL I: PRÁVNY ZÁKLAD

1. Článok 49ec ods. 2 geologického a banského zákona z 9. júna 2011 [zbierka zákonov ( Dziennik Ustaw ) z roku 2020, č. 1064 v znení zmien].

2. Smernica 94/22/ES Európskeho parlamentu a Rady z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov ( Ú. v. ES L 164, 30.6.1994, s. 3 , mimoriadne vydanie v poľštine: kapitola 6, zväzok 2, s. 262)

ODDIEL II: VYHLASOVATEĽ

Názov: Ministerstwo Klimatu i Środowiska [Ministerstvo pre klímu a životné prostredie]

Poštová adresa: ul. Wawelska 52/54, 00-922 Warszawa, Poland

Tel.: +48 223692449; Fax +48 223692460

Webové sídlo: www.gov.pl/web/klimat

ODDIEL III: PREDMET KONANIA

1. Informácie o predložení žiadostí o koncesiu

Orgánu udeľujúcemu koncesie bola predložená žiadosť o udelenie koncesie na vyhľadávanie, prieskum a ťažbu metánu obsiahnutého v ložisku čierneho uhlia v oblasti bane Moszczenica.

2. Druh činností, na ktoré sa má udeliť koncesia

Vyhľadávanie, prieskum a ťažba metánu obsiahnutého v ložisku čierneho uhlia v oblasti bane Moszczenica.

3. Územie, na ktorom sa majú činnosti vykonávať

Hranice oblasti sú vymedzené priamkami spájajúcimi body s týmito súradnicami súradnicovej sústavy PL-2000/6:

č X [PL-2000/6] Y [PL-2000/6] 1 5 536 182,45 6 537 555,02 2 5 534 963,32 6 537 566,01 3 5 533 784,92 6 539 829,49 4 5 536 110,36 6 541 152,15 5 5 535 734,19 6 543 029,12 6 5 535 025,70 6 542 901,33 7 5 533 132,22 6 542 559,80 8 5 532 938,01 6 539 390,94 9 5 532 375,43 6 538 685,84 10 5 532 812,68 6 536 464,02 11 5 533 787,24 6 536 946,60 12 5 534 806,71 6 537 055,29

Plocha zvislého priemetu oblasti predstavuje 13,092081 km2.

Administratívne umiestnenie:

Vojvodstvo Śląskie;

Okresy: Jastrzębie-Zdrój (mesto so štatútom okresu) a okres Wodzisław;

Obce: Jastrzębie-Zdrój, Mszana a Godów.

4. Lehota na predloženie žiadostí o udelenie koncesie inými subjektmi, ktoré majú záujem o činnosť, na ktorú sa má udeliť koncesia, nie kratšia než 90 dní odo dňa uverejnenia tohto oznámenia v Úradnom vestníku Európskej únie

Žiadosti o udelenie koncesie sa musia ministerstvu pre klímu a životné prostredie predložiť najneskôr do 180 dní (vrátane) do 12.00 hod. SEČ/SELČ odo dňa nasledujúceho po dni uverejnenia tohto oznámenia v Úradnom vestníku Európskej únie.

5. Kritériá posudzovania žiadostí o udelenie koncesie s uvedením ich dôležitosti stanovené s náležitým zreteľom na článok 49k ods. 1, 1a a 3 geologického a banského zákona:

Prijaté žiadosti sa budú posudzovať na základe týchto kritérií:

30 % - rozsah a harmonogram navrhovaných geologických prác vrátane geologických alebo ťažobných operácií, 20 % - rozsah a harmonogram povinného odberu vzoriek získaných počas geologických operácií, a to aj z vrtných jadier, 20 % - finančné možnosti, ktoré poskytujú primeranú záruku, že činnosti súvisiace s vyhľadávaním a prieskumom ložísk uhľovodíkov a ťažbou uhľovodíkov sa skutočne vykonajú, a najmä zdroje a spôsoby financovania plánovaných činností vrátane podielu vlastných zdrojov a financovania z vonkajších zdrojov, 20 % - navrhovaná technológia vykonávania geologických prác vrátane geologických alebo ťažobných operácií, 5 % - technická spôsobilosť na vyhľadávanie a prieskum ložísk uhľovodíkov a ťažbu uhľovodíkov z ložísk, a najmä dostupnosť primeraných technických, organizačných, logistických a ľudských zdrojov (z toho 2 % na spoluprácu pri vývoji a zavádzaní inovačných riešení v oblasti vyhľadávania, prieskumu a ťažby uhľovodíkov s vedeckými subjektmi uvedenými na zozname v článku 49ka ods. 1 geologického a banského zákona, ktoré skúmajú geologické zloženie v Poľsku a zameriavajú sa na analytické nástroje, technológie a metódy vyhľadávania ložísk uhľovodíkov, pri ktorých sa zohľadňuje špecifickosť poľských geologických podmienok a ktoré sa môžu v týchto podmienkach uplatňovať), 5 % - skúsenosti s vyhľadávaním a prieskumom ložísk uhľovodíkov a ťažbou uhľovodíkov z ložísk, ktoré zaručujú bezpečnú prevádzku, ochranu života a zdravia ľudí i zvierat a ochranu životného prostredia.

Ak pri hodnotení žiadostí na základe uvedených kritérií dosiahnu dve alebo viaceré ponuky rovnaký výsledok, dodatočným kritériom na konečný výber víťaznej ponuky bude výška poplatku za udelenie práv na využívanie ťažobných pozemkov počas fázy vyhľadávania a prieskumu.

ODDIEL IV: DODATOČNÉ INFORMÁCIE

IV.1. Žiadosti zasielajte na túto adresu

Ministerstwo Klimatu i Środowiska [Ministerstvo pre klímu a životné prostredie] Departament Geologii i Koncesji Geologicznych (Odbor geológie a ťažobných koncesií) Wawelska 52/54 00-922 Warszawa POĽSKO

IV.2. Podrobnejšie informácie možno získať

— z webového sídla ministerstva pre klímu a životné prostredie https://www.gov.pl/web/klimat

— v oddelení geológie a geologických koncesií Ministerstwo Klimatu i Środowiska [Ministerstvo pre klímu a životné prostredie] Wawelska 52/54 00-922 Warszawa POĽSKO Tel. + 48 225792449, Fax +48 225792460 e-mail: sekretariat.dgk@klimat.gov.pl

IV.3. Kvalifikačné rozhodnutie

Žiadosti o koncesie môžu predkladať subjekty, ktorým bolo vydané rozhodnutie o získaní pozitívneho výsledku kvalifikačného konania, ako sa ustanovuje v článku 49a ods. 17 geologického a banského zákona.

IV.4. Minimálny poplatok za udelenie práv na využívanie ťažobných pozemkov

Minimálna výška poplatku za udelenie práv na využívanie ťažobných pozemkov v oblasti bane Moszczenica počas päťročného základného obdobia fázy vyhľadávania a prieskumu je 6 000 PLN (slovom: šesťtisíc zlotých) ročne. Ročný poplatok za udelenie práv na využívanie ťažobných pozemkov na účely vyhľadávania a prieskumu nerastných surovín je indexovaný podľa priemerných ročných referenčných hodnôt spotrebiteľských cien tovaru a služieb stanovených pre obdobie od podpísania zmluvy do roku pred termínom splatnosti poplatku, ktoré oznámil predseda hlavného štatistického úradu v Úradnom vestníku Poľskej republiky („Monitor Polski“).

IV.5. Udelenie koncesie a udelenie práv na využívanie ťažobných pozemkov

Orgán udeľujúci koncesie po získaní stanoviska alebo dohôd požadovaných v súlade s geologickým a banským zákonom udelí koncesie na vyhľadávanie a prieskum ložísk uhľovodíkov a ťažbu uhľovodíkov:

1. subjektu, ktorého žiadosť o udelenie koncesie získala najvyššie hodnotenie, alebo

2. ak najvyššie hodnotenie získala žiadosť, ktorú predložili spoločne viaceré subjekty, koncesia sa po predložení dohody o spolupráci orgánu udeľujúcemu koncesie udelí stranám tejto dohody

– a zároveň sa koncesie neudelia ostatným subjektom (článok 49ee ods. 1 geologického a banského zákona).

Orgán udeľujúci koncesie uzavrie zmluvu o využívaní ťažobných pozemkov so subjektom, ktorého žiadosť o koncesiu získala najvyššie hodnotenie, a v prípade, že najvyššie hodnotenie získala žiadosť o koncesiu predložená spoločne viacerými subjektmi, uzavrie zmluvu so všetkými subjektmi, ktoré predložili spoločnú žiadosť (článok 49ee ods. 2 geologického a banského zákona). Na to, aby mohol prevádzkovateľ vykonávať v Poľsku činnosti týkajúce sa vyhľadávania a prieskumu ložísk uhľovodíkov a ťažby uhľovodíkov, musí mu byť udelené právo na využívanie ťažobných pozemkov a koncesia.

IV.6. Požiadavky, ktoré musí spĺňať žiadosť o udelenie koncesie, a dokumenty požadované od žiadateľov

Prvky, ktoré majú byť súčasťou žiadosti o koncesiu, sa opisujú v článku 49eb geologického a banského zákona.

Ako účel geologických prác vrátane geologických operácií by sa mal uviesť vek geologických formácií (geologický účel), v ktorých sa budú vykonávať geologické práce.

IV.7. Minimálna kategória prieskumu ložísk

Minimálna kategória prieskumu metánu obsiahnutého v ložisku čierneho uhlia v oblasti bane Moszczenica je kategória C.